3.

A XI. melléklet a következőképpen módosul: a) A 2.1. pont helyébe a következő szöveg lép: „2.1. Az afrikai lópestisre vonatkozó egyedi követelmények A lóféléknek meg kell felelniük az alábbi pontok egyikében meghatározott követelményeknek: a) az állatokat az Unióba történő feladás időpontját megelőző legalább 30 napon át vektorvédett létesítményekben elkülönítve tartották, és az afrikai lópestisre vonatkozó szerológiai vizsgálatot, valamint az afrikai lópestis kórokozójának kimutatására irányuló vizsgálatot végeztek rajtuk, minden esetben olyan vérmintán, amelyet legalább 28 nappal a vektorvédett létesítményekbe való bekerülés időpontját követően és az Unióba történő feladás időpontját megelőző 10 napon belül vettek, és a vizsgálatok negatív eredménnyel zárultak. b) az állatokat az Unióba történő feladást megelőzően legalább 40 napon át vektorvédett létesítményekben elkülönítve tartották, és az afrikai lópestis vírusával szembeni ellenanyagok kimutatására szolgáló szerológiai vizsgálatokat végeztek rajtuk olyan mintákon, amelyeket két alkalommal, legalább 21 nap időkülönbséggel vettek, és az első mintavételre legalább 7 nappal a vektorvédett létesítményekbe való bekerülés időpontja után került sor, a vizsgálatok pedig nem mutatták az ellenanyagtiter számottevő emelkedését; c) az állatokat a feladás időpontját megelőzően legalább 14 napon át vektorvédett létesítményekben elkülönítve tartották, és az afrikai lópestis kórokozójának kimutatására irányuló vizsgálatot végeztek rajtuk olyan vérmintán, amelyet legalább 14 nappal a vektorvédett létesítményekbe való bekerülés időpontját követően és legfeljebb 72 órával az Unióba történő feladás időpontja előtt vettek, és a vizsgálat negatív eredménnyel zárult, továbbá a vektorvédelem folyamatos figyelemmel kísérése révén megbizonyosodtak arról, hogy a vektorvédett létesítményeken belül nincsenek jelen rovarvektorok; d) dokumentált bizonyíték van arra, hogy az állatok megkapták a teljes kezdő vakcinasorozatot az afrikai lópestis ellen, majd legalább 40 nappal a vektorvédett létesítményekbe való bekerülés időpontja előtt a gyártó ajánlásainak megfelelően újravakcinázták őket az afrikai lópestis vírusának a forráspopulációban jelen lévő összes szerotípusa elleni engedélyezett vakcinával, és az állatokat az Unióba történő feladás időpontját megelőző legalább 40 napon át vektorvédett létesítményekben elkülönítve tartották; e) az állatokat az Unióba történő feladás időpontját megelőzően legalább 30 napon át vektorvédett létesítményekben elkülönítve tartották, és az afrikai lópestis vírusával szembeni ellenanyagok kimutatására szolgáló szerológiai vizsgálatot végeztek rajtuk, amelyet egyazon laboratóriumban egyazon napon végeztek el olyan vérmintákon, amelyeket a vektorvédett létesítményekben töltött elkülönítési időszak során két alkalommal vettek, 21–30 nap közötti időkülönbséggel. A második mintavételnek az Unióba történő feladás időpontját megelőző 10 napon belül kell megtörténnie, és az eredménynek minden esetben negatívnak kell lennie, vagy a második mintánál az afrikai lópestis kórokozójának kimutatására szolgáló vizsgálatnak negatív eredménnyel kell zárulnia.” b) A 2.2. pont helyébe a következő szöveg lép: „2.2. A lovak venezuelai agy- és gerincvelő-gyulladására vonatkozó egyedi követelmények A lóféléknek az alábbi követelmények közül legalább egynek meg kell felelniük: a) az állatok megkapták a teljes kezdő vakcinasorozatot a lovak venezuelai agy- és gerincvelő-gyulladása ellen, majd az Unióba történő feladás időpontja előtti legfeljebb 12 hónaptól legkésőbb a feladás előtti 60. napig terjedő időszakban a gyártó ajánlásainak megfelelően újravakcinázták őket, és az Unióba történő feladás időpontját megelőzően legalább 21 napon át vektorvédett létesítményekben elkülönítve tartották, amely időszak alatt klinikailag egészségesek maradtak és testhőmérsékletük – naponta mérve – a normál élettani tartományon belül maradt. Az ugyanazon létesítményen belül – naponkénti mérés mellett – testhőmérséklet-emelkedést mutató egyéb lóféléket a lovak venezuelai agy- és gerincvelő-gyulladásának vonatkozásában vírusizoláció céljából vérvizsgálatnak vetették alá, és az negatív eredménnyel zárult; b) az állatokat nem vakcinázták a lovak venezuelai agy- és gerincvelő-gyulladása ellen, és az Unióba történő feladás időpontját megelőző legalább 21 napon át vektorvédett létesítményekben, elkülönítve tartották őket, amely időszak alatt klinikailag egészségesek maradtak és testhőmérsékletük – naponta mérve – a normál élettani tartományon belül maradt; Az elkülönítési időszak során az állatokat negatív eredménnyel záruló diagnosztikai vizsgálatnak vetették alá a lovak venezuelai agy- és gerincvelő-gyulladásának kimutatása céljából, olyan mintán végezve a vizsgálatot, amelyet legkorábban az állatok vektorvédett létesítményekben való elkülönítésének kezdeti időpontjától számított 14 nappal vettek; és az állatok az Unióba történő feladásig rovarvektoroktól védve maradtak. Az ugyanazon létesítményen belül – naponkénti mérés mellett – testhőmérséklet-emelkedést mutató egyéb lóféléket a lovak venezuelai agy- és gerincvelő-gyulladásának vonatkozásában vírusizoláció céljából vérvizsgálatnak vetették alá, és az negatív eredménnyel zárult; c) az állatokat egyazon laboratórium egyazon napon két, 21 napos különbséggel vett mintán – amelyek közül a második mintavételre az Unióba történő feladás időpontját megelőző 10 napos időszakban került sor – hemagglutináció-gátlási próbának vetette alá a lovak venezuelai agy- és gerincvelő-gyulladásának kimutatása céljából, és az nem mutatta az ellenanyagtiter emelkedését, továbbá reverz transzkripciós polimeráz láncreakciónak (RT-PCR) vetették alá a lovak venezuelai agy- és gerincvelő-gyulladását okozó vírus genomjának kimutatására, amelyet az Unióba történő feladás előtt 48 órával levett mintán végeztek, negatív eredménnyel, és az állatokat a rajtuk alkalmazott jóváhagyott rovarriasztók és rovarirtók kombinációja, valamint az istálló és a szállításukat végző eszközök rovartalanítása útján vektoroktól védve tartották az RT-PCR-hez kapcsolódó mintavétel időpontjától a feladás céljából történő berakodásig.” c) A szöveg a következő 3. ponttal egészül ki: „3. VEKTORVÉDETT LÉTESÍTMÉNY A vektorvédett létesítmény státusz megadására vonatkozó minimumkövetelmények: a) a létesítmény megfelelő fizikai akadályokkal rendelkezik a belépési és kilépési pontokon, például duplaajtós be- és kilépési rendszerrel; b) a vektoroktól való védelem érdekében a vektorvédett létesítményrész nyílásait olyan, megfelelő szembőségű hálóval kell lezárni, amelyet a gyártó utasításainak megfelelően rendszeresen kezelnek jóváhagyott rovarirtó szerrel; c) a vektorvédett létesítmény területén és körülötte vektorral kapcsolatos felügyeletet és az ellene való védekezésre irányuló tevékenységeket kell végezni; d) intézkedéseket kell hozni a vektorok szaporodóhelyeinek a vektorvédett létesítmény környezetében történő korlátozása vagy megszüntetése érdekében; e) eljárási standardoknak kell érvényben lenniük, beleértve a vektorvédett létesítmény működtetéséhez és az állatoknak az Unióba történő feladás céljából a létesítményből a berakodás helyére való szállításához szükséges tartalék és riasztási rendszerek leírásait.”